Parrattomia ajureita
Ajurit tulevat parrattomiksi, jos Annan Aallon antamaa esimerkkiä ryhdytään seuraamaan. Anna Aalto, kuten olette kai huomanneet, on viipurilainen nainen ja Suomen ensimäinen naispika-ajuri. Viipuri on edelläkävijä-kaupunkimme. Se naisistutti raitiotiekonduktöörit ja nyt naisistuttaa se ajurit. Silloinhan ajurit tulevat parrattomiksi. Mutta silloin myöskin kaiketikin lakkaavat kaikumasta ne karkeat ja raa'at sanat, joita miesajurit julkisilla odotuspaikoilla niin suurella mielihartaudella paukuttavat parrastansa. Ajurisäädyn naisistuttaminen (nais-istuttaminen = naisen istuttaminen ajuripukille) voi siis merkitä ammattikunnan hienostumista. Mutta kyllä niissä naisissa täytyy olla ryhtiä, jotka tällaiseen toimeen ryhtyvät; he saavat pitää esikuvanaan sitä Karjalan Opria, jolle Arvi Jännes kirjoitti kauniin "päästökirja"-runonsa. Eivätkä he saa säikkyä edes - mustaa autoa.

[Lähde: Uusi Suometar 4.2.1917 sivu 7; Kirje Helsingistä; kirjoittanut Matti eli Akseli August Listo (1856 - 1921)]

Karjala
Uusi Suometar
1917